РЕШЕНИЕ НА СЪВЕТА
от 24 февруари 2011 година
за подписване от името на Съюза и временно прилагане на Протокола за определяне на възможностите за риболов и финансовите средства, предвидени в Споразумението за партньорство в областта на рибарството между Европейския съюз и Демократична република Сао Томе и Принсипи
(2011/296/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43 във връзка с член 218, параграф 5 от него,
като взе предвид предложението на Европейската комисия,
като има предвид, че:
(1)
На 23 юли 2007 г. Съветът прие Регламент (ЕО) № 894/2007 за сключване на Споразумение за партньорство в областта на рибарството между Демократична република Сао Томе и Принсипи и Европейската общност (1) (наричано по-долу „споразумението“). Към него бе приложен Протокол относно възможностите за риболов и финансовите средства, предвидени в споразумението (2) (наричан по-долу „предходният протокол“). Действието на предходния протокол изтече на 31 май 2010 г.
(2)
Впоследствие Съюзът договори с Демократична република Сао Томе и Принсипи нов протокол за определяне на възможностите за риболов и финансовите средства, предвидени в Споразумението за партньорство в областта на рибарството (наричан по-долу „протоколът“), с който на корабите на ЕС се предоставят възможности за риболов във водите, над които Демократична република Сао Томе и Принсипи упражнява суверенитет или юрисдикция в областта на рибарството.
(3)
В резултат на тези преговори протоколът бе парафиран на 15 юли 2010 г.
(4)
Протоколът се прилага временно от датата на подписването му в съответствие с член 13 от него.
(5)
Предвид изтичането на действието на предходния протокол и за да се гарантира бързото възобновяване на риболовните дейности на корабите на ЕС, е от основно значение новият протокол да започне да се прилага възможно най-скоро.
(6)
Следователно протоколът следва да бъде подписан и прилаган временно до приключване на необходимите за сключването му процедури,
ПРИЕ НАСТОЯЩОТО РЕШЕНИЕ:
Член 1
Подписването на Протокола за определяне на възможностите за риболов и финансовите средства, предвидени в Споразумението за партньорство в областта на рибарството между Европейския съюз и Демократична република Сао Томе и Принсипи (наричан по-долу „протоколът“), се одобрява от името на Съюза при условие за сключването на посочения протокол.
Текстът на протокола е приложен към настоящото решение.
Член 2
Председателят на Съвета е оправомощен да посочи лицето(лицата), упълномощено(и) да подпише(ат) протокола от името на Съюза при условие за сключването му.
Член 3
Протоколът се прилага временно от датата на подписването му в съответствие с член 13 от него до приключване на необходимите за сключването му процедури (3).
Член 4
Настоящото решение влиза в сила в деня на приемането му.
Съставено в Брюксел на 24 февруари 2011 година.